2022.8.5.
HU
Az Európai Unió Hivatalos Lapja
L 205/145
A BIZOTTSÁG (EU) 2022/1362 VÉGREHAJTÁSI RENDELETE (2022. augusztus 1.) az 595/2009/EK európai parlamenti és tanácsi rendeletnek a nagy teherbírású pótkocsik teljesítményének a gépjárművek szén-dioxid-kibocsátására, üzemanyag- és energiafogyasztására, valamint kibocsátásmentes hatótávolságára gyakorolt hatás tekintetében történő végrehajtásáról és az (EU) 2020/683 bizottsági végrehajtási rendelet módosításáról (EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a nehéz tehergépjárművek kibocsátásai (Euro VI) tekintetében a gépjárművek és motorok típusjóváhagyásáról, a 715/2007/EK rendelet és a 2007/46/EK irányelv módosításáról, valamint a 80/1269/EGK, a 2005/55/EK és a 2005/78/EK irányelv hatályon kívül helyezéséről szóló, 2009. június 18-i 595/2009/EK európai parlamenti és tanácsi rendeletre (1) és különösen annak 5c. cikke első bekezdésének a) pontjára,
tekintettel a gépjárművek és pótkocsijaik, valamint az ilyen járművek rendszereinek, alkotóelemeinek és önálló műszaki egységeinek jóváhagyásáról és piacfelügyeletéről, a 715/2007/EK és az 595/2009/EK rendelet módosításáról, valamint a 2007/46/EK irányelv hatályon kívül helyezéséről szóló, 2018. május 30-i (EU) 2018/858 európai parlamenti és tanácsi rendeletre (2) és különösen annak 24. cikke (4) bekezdésére, 36. cikke (4) bekezdésére, 44. cikke (5) bekezdésére és 45. cikke (7) bekezdésére,
mivel:
(1)
Az O3 és az O4 kategóriájú járművek teljesítménye a gépjárművek szén-dioxid-kibocsátására, üzemanyagfogyasztására, villamosenergia-fogyasztására és kibocsátásmentes hatótávolságára gyakorolt hatása tekintetében azok műszaki paramétereitől függően változhat.
A hatékonyabb pótkocsiknak alacsonyabb a közegellenállása, ami javítja a vontatójármű energiahatékonyságát.
A hasonló műszaki paraméterekkel rendelkező pótkocsik hasonló hatást gyakorolnak a vontatójármű szén-dioxid-kibocsátására és üzemanyag-fogyasztására.
A pótkocsiágazat sokféleségének tükrözése érdekében a pótkocsikat járműcsoportokba kell sorolni, amelyekbe hasonló járműtípusú, tengelykonfigurációjú, legnagyobb megengedett tengelyterhelésű és alvázkonfigurációjú járművek tartoznak.
(2)
Az (EU) 2017/2400 bizottsági rendelet (3) a nehézgépjárművek szén-dioxid-kibocsátásának és üzemanyagfogyasztásának meghatározásához kapcsolódó tanúsítási kötelezettségeket és szabályokat tartalmaz.
Az üzemanyag-fogyasztás meghatározása számítógépes szimuláción alapul, amelyhez a Bizottság az említett rendelet 5. cikke (1) bekezdésének a) pontja értelmében kifejlesztette a VECTO szimulációs eszközt.
Mivel a VECTO szimulációs eszköz nem tudja figyelembe venni a különböző pótkocsik hatását, és mivel a piacon nem áll rendelkezésre olyan szoftver, amely a pótkocsik által a vontatójárművek energiafogyasztására gyakorolt hatás értékelésére használatos, a Bizottság kidolgozott egy erre a célra szolgáló pótkocsi-szimulációs eszközt.
(3)
Az aerodinamikai ellenállás az egyik olyan erő, amelyet a járműnek a vezetés során le kell küzdenie.
Tudományosan bizonyított, hogy a megfelelő aerodinamikai eszközök pótkocsin történő használata jelentősen csökkentheti a járműszerelvény aerodinamikai ellenállását és ezáltal energiafogyasztását.
Az említett aerodinamikai eszközök ellenállás-csökkentő hatását ezért tanúsítani kell.
(1) HL L 188., 2009.7.18., 1. o. (2) HL L 151., 2018.6.14., 1. o. (3) A Bizottság (EU) 2017/2400 rendelete (2017. december 12.) az 595/2009/EK európai parlamenti és tanácsi rendeletnek a nehézgépjárművek CO2-kibocsátásának és tüzelőanyag-fogyasztásának meghatározása tekintetében történő végrehajtásáról, valamint a 2007/46/EK európai parlamenti és tanácsi irányelv és az 582/2011/EU bizottsági rendelet módosításáról (HL L 349., 2017.12.29., 1. o.).